酬宋次道初登朝呈同舍
作者：司馬光
朝代：宋

paragraphs: 林葩積浮脆，煙霧矜春姿。
山桂結芳堅，冰霰横秋枝。
夫君名卿嗣，華實雙葳蕤。
如何仕不偶，通籍鬢生絲。
豈非秋桂類，不足煩嗟咨。
我今三十餘，汩没無佗奇。
正恐食浮人，敢言位猶卑。
同登天子廷，自視誠非宜。
清朝正求治，諌路方坦夷。
太平可立致，此任非君誰。